थ्रीस्टारलाई आहा-रारा गोल्डकपको उपाधि
त्रिभुवन आर्मी क्लबलाई सडनडेथमा हराउँदै थ्रीस्टार क्लबले १७ औँ आहा-रारा गोल्डकपको उपाधि उचालेको छ । पोखरा रंगशालामा शनिवार थ्रीस्टारले पाँचौपल्ट उपाधि जितेको हो । 
लेखनाथ — त्रिभुवन आर्मी क्लबलाई सडनडेथमा हराउँदै थ्रीस्टार क्लबले १७ औँ आहा-रारा गोल्डकपको उपाधि उचालेको छ । पोखरा रंगशालामा शनिवार थ्रीस्टारले पाँचौपल्ट उपाधि जितेको हो । निर्धारित समय र थपिएको ३० मिनेट २-२ बराबरीमा टुंगिएपछि खेल पेनाल्टी शुटआउटमा पुगेको थियो । टाइब्रेकर ४-४ को बराबरीमा टुंगिएपछि सडनडेथको सहारा लिनुमर्‍यो । थ्रीस्टारका मिक्छेन तामाङले निर्णायक गोल गर्दै क्लबलाई उपाधि दिलाउन सफल भए । पहिलो हाफको पाँचौँ मिनेटमा आर्मीका टेकबहादुर बुढाथोकीले गोल गरेर सुरुआत अग्रता दिलाए । तर उक्त अग्रता पहिलो हाफको इन्ज्युरी टाइममै थ्रीस्टारले तोड्यो । पेनाल्टी एरियाभित्र आर्मीका दीपक गुरुङको ह्यान्ड हुँदा थ्रीस्टारले पेनाल्टी पायो । रञ्जित धिमालले पेनाल्टी चुकाएनन् ।निर्धारित समय १-१ को बराबरीमा टुंगिएपछि ३० मिनेट समय थप भयो । खेलको १०५ औँ मिनेटमा आर्मीका विमल पाण्डेले गोल गरेर पुनः अग्रता दिलाए । थ्रीस्टारका पिटर सेगुनले ११२ औँ मिनेटमा गोल थपेर पुनः बराबरी बनाए । पेनाल्टी शुटआउटमा आर्मीका भरत खवास, जर्जपि्रन्स कार्की, सन्तोष तामाङ र थ्रीस्टारका रञ्जित धिमाल, रुपेश केसी, विक्रम लामाले लगातार गोल गरे । त्यसपछि आएका आर्मीका गोलकिपर विकेश कुथुको पेनाल्टी थ्रीस्टारका गोलकिपर एलन न्यौपानेले रोके । थ्रीस्टारका सुशील राईको प्रहार पनि बारमा लागेर फर्कियो । आर्मीका विवेक बस्नेत र थ्रीस्टारका अनन्त तामाङले गोल गरेपछि टाइब्रेकरमा पनि बराबरी हुन पुग्यो । सडनडेथमा आर्मीका विकास खवासको प्रहार एलनले रोक । थ्रीस्टारका मिक्छेन तामाङले गोल गर्दै थ्रीस्टारको दबदबा फेरि एकपल्ट प्रदर्शन गरे । खेलमा थ्रीस्टारका गोलकिपर एलन म्यान अफ द म्याच हुँदै १० हजार रुपैयाँ पाए । प्रतियोगिताको सर्वोत्कृष्ट खेलाडी घोषित भएर स्कुटर पनि उनैले पाए । प्रतियोगिताकै उत्कृष्ट गोलकिपर हुँदै १५ हजार रुपैयाँ समेत उनको हातमा पर्‍यो । प्रतियोगितामा तीन गोल गरेर सर्वाधिक गोलकर्ता भएका थ्रीस्टारका अनिल गुरुङले २५ हजार रुपैयाँ प्राप्त गरे । प्रतियोगितामा उत्कृष्ट डिफेन्डर आर्मीका विमल पाण्डे, उत्कृष्ट मिडफिल्डर आर्मीकै सन्तोष तामाङ, उत्कृष्ट स्ट्राइकर आर्मीकै नवयुग श्रेष्ठ र उत्कृष्ट प्रशिक्षक थ्रीस्टारका मेघराज केसी भए । उनीहरूले १५/१५ हजार रुपैयाँ प्राप्त गरे । एपीएफ क्लबले फेयर प्ले जित्दै १० हजार रुपैयाँ पायो । प्रतियोगितामा विजेता टिमले ८ लाख एक हजार रुपैयाँ र उपविजेताले ४ लाख १ हजार रुपैयाँ प्राप्त गरे । उनीहरूलाई राष्ट्रिय खेलकुद परिषद्का सदस्य सचिव केशवकुमार विष्ट, एन्फा अध्यक्ष कर्मा छिरिङ शेर्पा, आयोजक सहारा क्लबका अध्यक्ष केशव थापा लगायतले पुरस्कार वितरण गरे । 